Lectio Divina

*fuq il-Vanġelu tal-Ħadd*

L-Ewwel Ħadd tal-Avvent

Sena Ċ

Lq 21:25-28,34-36

*“Ikun hemm sinjali fix-xemx u l-qamar u l-kwiekeb. Il-ġnus fuq l-art, b’qalbhom ittaqtaq, ma jafux x’jaqbdu jagħmlu minħabba l-ħsejjes tal-baħar u tal-imwieġ; in-nies ruħhom ħierġa bil-biża’ billi jobsru xi jkun ġej fuq id-dinja, għax il-qawwiet tas-smewwiet jitqallbu.*

Il-ġnus huma evidentement imbeżża’ minħabba xi ħaġa li qed ixxekkilhom. Il-biża’ huwa tant kbir li n-nies ‘ruħhom toħroġ’. Hija sitwazzjoni ta’ dwejjaq interjuri, konfużjoni u paniku. Però dan it-taqlib li qed isemmi Luqa jirreferi aktar għat-taqlib li hemm fil-qalb tal-bniedem qabel il-miġja finali ta’ Bin il-Bniedem. Hija l-kundizzjoni ta’ min ma jagħrafx il-paternità ta’ Alla u jinjora kompletament il-fatt li hu ġej minn Alla u lejh rieġa sejjer. Ix-xemx, il-qamar u l-kwiekeb, sa mill-antikità għandhom il-karatteristika li jindikaw iż-żmien. Huma biex ngħidu hekk l-arloġġ kożmiku. It-tibdil li jseħħ fijom mhux għajr sinjal li ntemm iż-żmien tal-bniedem sabiex jibda l-‘illum’ ta’ Alla. Huwa indikazzjoni wkoll li s-sikurezzi tal-bniedem f’din id-dinja qegħdin jaqgħu.

*Imbagħad jaraw lil Bin il-bniedem ġej fi sħaba, b’qawwa u glorja kbira. Meta jibda jseħħ dan kollu, qawwu qalbkom u erfgħu raskom, għax il-fidwa tagħkom hi fil-qrib.*

Il-miġja ta’ Bin il-Bniedem hija allużjoni espliċita għal Dan 7, 13. Luqa qagħad attent li jipprepara għal din il-miġja f’diversi passaġġi tal-vanġelu tiegħu (cf. 9, 26; 11, 30; 12, 18 eċċ). Għalih il-miġja ta’ Bin il-Bniedem hija l-*fulfillment* tas-Saltna t’Alla u ċ-ċentru tad-diskors eskatoloġiku. Għandna hawn stedina għall-kuraġġ u t-tama, kif ukoll eku tal-mara mifluġa mfejqa f’jum is-Sibt li *kienet milwija ħafna, u ma kinitx tista’ tieqaf dritta għalkollox* għax kienet *marbuta mix-Xitan* (cf. Lq 13, 10-17). Huwa ħafna importanti li l-bniedem ikun jaf x’ser ikun il-*fulfillment* tiegħu. Huwa m’huwiex biss *being* imma wkoll *becoming*. Huwa mhux biss dak li hu, imma dak li ser ikun fi Kristu l-milja tiegħu. L-eżistenza umana għalhekk mhix għajr ix-xewqa għal Alla u l-istennija li nkunu miegħu b’mod definittiv.

*Oqogħdu attenti, u qisu li l-ikel u x-xorb żejjed u s-sokor ma jmewtulkomx qalbkom, u tħallux li l-ħafna tħassib għall-ħtiġiet tal-ħajja jeħdilkom raskom, li ma ssibuhx dak il-Jum fuqkom għall-għarrieda. Għax hu Jum li għad jaqa’ bħal nassa fuq kull min jgħammar fuq wiċċ l-art kollha. Ishru, mela, u itolbu l-ħin kollu, biex tkunu tifilħu tgħaddu minn kulma għandu jiġri u tieqfu quddiem Bin il-bniedem”.*

Il-miġja ta’ Bin il-Bniedem mhix biss xi ħaġa tal-futur imma għandha ssawwar ukoll il-preżent tagħna. Ir-referenzi għall-*ikel u x-xorb żejjed, sokor* u *tħassib* jagħtu lill-eskatoloġija ta’ Luqa aspett kwotidjan. Dawn huma d-distrazzjonijiet tal-ħajja ta’ kuljum li skont Luqa huma x-*xewk* li jifgaw il-Kelma t’Alla fil-parabbola taż-żerriegħ (cf. 8, 14). Għandna wkoll eku għall-qaddej il-ħażin ta’ 12, 45 li bil-ħsieb li *Sidi jiddawwar ma jiġi* jibda jgħix ħajja bla kontroll, sakemm is-Sid jiġi għall-għarrieda u jsibu mhux preparat. Luqa jenfasizza l-universalità tal-ġrajjiet imsemmija. L-aħħar kelma ta’ dan il-vanġelu hija dik ta’ aħbar tajba, fejn dawk li jibqgħu sħaħ sal-aħħar, li jagħtu xhieda u li jibqgħu jishru fit-talb, m’għandhomx għalfejn jibżgħu mill-miġja ta’ Bin il-Bniedem. Għalihom m’hemmx dwejjaq, konfużjoni u paniku. Għalihom huwa ż-żmien tal-ħelsien. U għalhekk jistgħu jerfgħu rashom b’antiċipazzjoni feliċi quddiem il-miġja ta’ Bin il-Bniedem. In-Nisrani jaf li Bin il-Bniedem huwa għani fil-ħniena bħall-Missier u allura kif inhu l-Imħallef hekk se jkun ukoll il-Ġudizzju. Il-ġudizzju tiegħu huwa l-maħra lil dawk li sallbuħ (cf. Lq 23, 34), ir-rigal tal-ħajja ta’ dejjem lill-ħalliel it-tajjeb (cf. Lq 23, 43). Importanti ħafna l-emfasi fuq is-sahra u t-talb. Is-sahra nisranija hija l-kuntrarju tal-‘loppju’ li toffrilna d-dinja biex mingħaliha se tagħmilna ferħanin, imma li jispiċċa jaljenana aktar. F’dan is-sens karatteristika importanti tas-sahra hija d-dixxerniment u l-kapaċità li tagħżel ħaġa minn oħra skont il-valur tagħha. Mill-banda l-oħra, it-talb huwa bħall-ikel ta’ min qed jishar. Sahra u talb huma bħall-għajnejn u l-qalb, l-intelliġenza u r-rieda, li jgħinuna nżommu rasna ‘l fuq lejn dak li ġej mhux tant bħala imħallef imma bħala ħija. L-istedina biex nishru u nitolbu m’hijiex għal ħin limitat, imma “l-ħin kollu”. Kull ħin minn ħajti huwa orjentat lejn il-milja fil-futur. L-ebda mument m’hu newtrali.

*L-Insara, waqt li jgħixu l-ispirtu tal-Avvent fil-liturġija, jaħsbu dwar l-imħabba bla qies li biha l-Omm Verġni stenniet lil Binha, u huma mistiedna biex jeħduha bħala mudell u jħejju rwieħhom biex jilqgħu 'l Feddej li għandu jiġi. Huma għandhom "iħabirku fit-talb u jifirħu"*

Pawlu VI, *Marialis cultus*, 4.